Guspardi Gaus

Dr. H. Guspardi Gaus, M.Si., Datuak Batuah (lahia di Bukittinggi, Sumatera Barat, 8 Juni 1956; umua 68 taun) adolah saurang pangusaho ritel jo politikus Indonesia dari Partai Amanat Nasional (PAN). Inyo manjabaik sabagai anggota DPR-RI pariode 2019-2024 sajak 1 Oktober 2019. Sabalunnyo, inyo duduak sabagai anggota DPRD Sumatera Barat pariode 1999-2004, 2004-2009, jo 2014-2019. Sabagai pangusaho, Guspardi lah nan punyo Citra Swalayan.
Guspardi Gaus dilahiakan di Bukittinggi, Sumatera Barat pado 8 Juni 1956. Inyo adolah adiak dari Gusman Gaus, saurang pangusaho jo dosen nan parnah manjadi Rektor Universitas Muhammadiyah Sumatera Barat. Anak Gusman Gaus iyolah Irman Gusman, mantan Ketua Dewan Perwakilan Daerah Republik Indonesia periode 2009-2016, adolah kaponakan Guspardi Gaus.
Guspardi maanyam pandidikan di SD Guguak Randah, Kacamatan IV Koto, Kabupaten Agam (1969), Pendidikan Guru Agama (PGA) PGAI Padang (1973), jo Sekolah Persiapan IAIN Imam Bonjol Padang (1975). Inyo mandapek gala Sarjana Muda (1976-1979) jo Sarjana Lengkap (1979-1982) dari Fakultas Syariah IAIN Syarif Hidayatullah Jakarta. Inyo adolah aktivis Ikatan Mahasiswa Muhammadiyah. Inyo mandapek gelar Magister Ilmu Manajemen (M.Si.) dari Universitas Bung Hatta Padang (2005-2007).
Guspardi alah bakarajo sabagai dosen di Universitas Muhammadiyah Sumatera Barat sajak 1985 jo dosen PNS Fakultas Syariah IAIN Imam Bonjol Padang sajak 1986 sampai 2000. Inyo juo marintis usaha toko Pustaka Buku sajak 1985 dan batambah gadang sampai manubuakan Citra Swalayan sajak 1993. Hinggo akhia 2023, Citra Swalayan tacatat alah ponyo sakitar 20 outlet nan tasebar di Sumbar jo lua Sumbar.
Guspardi Gaus mamulai karir politiknyo jo maju pado pamilihan umum legislatif 1999. Inyo dipilih sabagai Anggota Dewan Perwakilan Rakyat Daerah Provinsi Sumatera Barat (DPRD Sumbar) periode 1999-2004 dari Partai Persatuan Pembangunan (PPP). Di pamilihan umum legislatif 2004, inyo baliak tapilia sabagai Anggota DPRD Sumbar periode 2004-2009 mawakili PPP untuak daerah pamilihan Sumatera Barat IV nan mandapekan 8.391 suaro.
Guspardi parnah mancalonan diri sabagai Bupati Agam pado pamilihan umum 2010 basamo jo Muchsis Malik, tapi pasangan iko dikalahkan dek Indra Catri-Umar pado putaran kaduo. Pasangan Guspardi-Muchsis mandapek 64.590 suaro atau 40.76 persen dari total suaro sah pado putaran kaduo.
Guspardi bapindah ka Partai Amanat Nasional (PAN). Di pamilihan umum legislatif 2014, inyo tapiliah untuak pariode katigo sabagai Anggota DPRD Sumbar periode 2014-2019 jo mawakili daerah pamilihan Sumatera Barat III. Inyo juo tapiliah sabagai salah satu Wakia Ketua DPRD Provinsi Sumatera Barat pariode 2014-2019 untuak mawakili Fraksi PAN.
Guspardi Gaus juo tacatat namonyo aktif di babarapo organisasi, diantaronyo Wakil Ketua Umum Kadin Indonesia bagian Industri Perdagangan (2015-2020), Ketua Umum Asosiasi PKL Retail PD jo Klontong (2015-2020), Ketua Harian DPW PAN Sumatera Barat (2015-2020), Wakil Ketua DPW PAN Sumatera Barat (2015-2020), Wakil Ketua MPW ICMI Sumatera Barat (2014-2019), Ketua Dewan Panimbang Kadin Sumatera Barat (2011-2016), Wakil Ketua DPW PAN Sumatera Barat (2010-2015), Wakil Ketua Ikatan Persaudaraan Haji Sumbar (2010-2015), Sekretaris Jenderal Himpunan Pambantu Pribumi Sumbar, Ketua Umum Yayasan Pendidikan Citra Andalas, jo Ketua Majelis Ekonomi jo Kewirausahaan Pimpinan Wilayah Muhammadiah Sumatera Barat.